କଟକଃ ଚାନ୍ଦିପୁର ଆଇଟିଆରର ୫ କର୍ମଚାରୀଙ୍କୁ ହନିଟ୍ରାପରେ ଫସାଇଥିବା ପାକିସ୍ତାନୀ ଆଇଏସଆଇର ମହିଳା ଏଜେଣ୍ଟ ରାଜସ୍ଥାନରେ ବି ସମାନ କାଣ୍ଡ ଘଟାଇଛି। ରାଜସ୍ଥାନ ଯୋଧପୁରସ୍ଥିତ ମିଲିଟାରୀ ଇଞ୍ଜିନିୟରିଂ ସର୍ଭିସର ଚିଫ୍ ଇଞ୍ଜିନିୟର ଅଫିସରେ କାମ କରୁଥିବା ଜଣେ ଚତୁର୍ଥ ଶ୍ରେଣୀ କର୍ମଚାରୀଙ୍କୁ ମହିଳା ଜଣକ ଫସାଇଛି। ଚାନ୍ଦିପୁରର କର୍ମଚାରୀଙ୍କୁ ଯେଉଁ ୟୁକେ ନମ୍ବରରୁ ପାକିସ୍ତାନୀ ମହିଳା ଏଜେଣ୍ଟ ହ୍ବାଟସଆପରେ ଭିଡଓ କଲ୍ କରିଥିଲା, ଯୋଧପୁରର ଚତୁର୍ଥ ଶ୍ରେଣୀ କର୍ମଚାରୀଙ୍କୁ ବି ସେହି ସମାନ ନମ୍ବରରେ କଲ୍ କରି କଥା ହୋଇଛି। କର୍ମଚାରୀଙ୍କୁ ହନିଟ୍ରାପରେ ଫସାଇ ଚିଫ୍ ଇଞ୍ଜିନିୟର ଅଫିସରୁ ଗୁରୁତ୍ବପୂର୍ଣ୍ଣ ତଥ୍ୟ ଚୋରି କରିଥିବା କୁହାଯାଉଛି। ଦେଶରେ ଏଭଳି ସମ୍ବେଦନଶୀଳ ଘଟଣାକୁ ଉଭୟ ରାଜସ୍ଥାନ ଓ ଓଡ଼ିଶା କ୍ରାଇମବ୍ରାଞ୍ଚ ମିଳିତ ଭାବେ ଏବେ ତଦନ୍ତ କରୁଥିବା ସୂଚନା ମିଳିଛି।
ଓଡ଼ିଶାରେ ଚାନ୍ଦିପୁର ଆଇଟିଆର ତଥ୍ୟ ମାମଲା ଗଲା ଦୁଇ ମାସ ହେବ ଚହଳ ସୃଷ୍ଟି କରିଥିବା ବେଳେ ଏବେ ସାମ୍ନାକୁ ଆସିଛି ଏହି ଯୋଧପୁର ଲିଙ୍କ୍। ରାଜସ୍ଥାନ ସିଆଇଡି ଚଳିତ ଅକ୍ଟୋବର ୧୫ ତାରିଖରେ ପାକିସ୍ତାନୀ ମହିଳା ବିରୋଧରେ ଏକ ମାମଲା ରୁଜୁ କରିଛି। ଯେଉଁ ୟୁକେ ନମ୍ବରରୁ ମହିଳା ଜଣକ ଚିଫ୍ ଇଞ୍ଜିନିୟର ଅଫିସର ଚତୁର୍ଥ ଶ୍ରେଣୀ କର୍ମଚାରୀଙ୍କୁ ଯୋଗାଯୋଗ କରୁଥିଲା, ଉକ୍ତ ନମ୍ବରକୁ ଏବେ ଅନୁଧ୍ୟାନ କରାଯାଉଛି। ୟୁକେର ଏହି ନମ୍ବରର ପ୍ରକୃତ ବ୍ୟବହାରକାରୀ କିଏ ସେ ନେଇ ତଦନ୍ତ କରାଯାଉଛି। ଯୋଧପୁର ସିଆଇଡି ପାକିସ୍ତାନୀ ମହିଳାର ହ୍ବାଟସଆପ୍, ଫେସବୁକ, ଇନଷ୍ଟାଗ୍ରାମ ଆକାଉଣ୍ଟ ଜବତ କରିଛି। ଯୋଧପୁର ମାମଲା ବ୍ୟତୀତ ଚାନ୍ଦିପୁର ମାମଲାରେ ଦୁବାଇରୁ ହୋଇଥିବା ଟଙ୍କା କାରବାର ମାମଲାରେ କ୍ରାଇମବ୍ରାଞ୍ଚ ଟଙ୍କା ପଠାଇଥିବା ସଂସ୍ଥା ସମ୍ପର୍କରେ ସୂଚନା ହାତେଇଛି।
ହନିଟ୍ରାପ୍ ହେଡକ୍ବାର୍ଟରରେ ପ୍ରକୃତରେ ମହିଳା ଜଣକ ରହି ଉଭୟ ଚାନ୍ଦିପୁର ଓ ଯୋଧପୁରରେ ୬ ଜଣ ସରକାରୀ କର୍ମଚାରୀଙ୍କୁ ହନିଟ୍ରାପରେ ଫସାଇଥିବା ତଦନ୍ତରୁ ଜଣାପଡିଛି। ଆହୁରି ୩ ଆକାଉଣ୍ଟର ଠିକଣା ବର୍ତ୍ତମାନ ସୁଦ୍ଧା ମିଳିପାରି ନାହିଁ। ନିଜ କମ୍ପ୍ୟୁଟରର ଆଇପ ଆଡ୍ରେସ୍ ମାସ୍କିଂ କରି ଏହି ଆକାଉଣ୍ଟ ଚଲାଇବା ପାଇଁ ପାକିସ୍ତାନୀ ମହିଳା ଆମେରିକା ଏବଂ ଜର୍ମାନୀର ପ୍ରକ୍ସି ଆଇପି ବ୍ୟବହାର କରୁଛି। ଏହାଦ୍ବାରା ନିଜର ପ୍ରକୃତ ଠିକଣା ଇଣ୍ଟରନେଟରେ ସହଜରେ ଲୁଚାଯାଇପାରୁଥିବାରୁ କ୍ରାଇମବ୍ରାଞ୍ଚ ଅବଶିଷ୍ଟ ୩ଟି ଫେସ୍ବୁକ ଆକାଉଣ୍ଟର ପ୍ରକୃତ ଠିକଣା ବର୍ତ୍ତମାନ ସୁଦ୍ଧା ପାଇପାରିନାହିଁ। ଇଣ୍ଡିଆନ୍ କମ୍ପ୍ୟୁଟର ଏମରଜେନ୍ସି ରେସପନସ୍ ଟିମ୍ ଏହି ଆକାଉଣ୍ଟର ଠିକଣା ଖୋଜିବାରେ ଲାଗିଛି। କ୍ରାଇମବ୍ରାଞ୍ଚ ଏଡିଜି ସଂଜୀବ ପଣ୍ଡା କହିଛନ୍ତି ଯେ ଦୁବାଇରୁ ଆସିଥିବା ଗୋଟିଏ ଆକାଉଣ୍ଟର ୨୪ ହଜାର ଟଙ୍କା ଲୁଲୁ ଇଣ୍ଟରନ୍ୟାସନାଲ୍ ଏକ୍ସଚେଞ୍ଜ ମାଧ୍ୟମରେ ଆସିଥିବା ସ୍ପଷ୍ଟ ହୋଇଛି। ଚାନ୍ଦିପୁର ମାମଲାରେ ସମ୍ପୃକ୍ତ ମହିଳା ରାଜସ୍ଥାନରେ ସମାନ ଧରଣର ଘଟଣା ଘଟାଇଥିବାରୁ ସେଠାକାର ସିଆଇଡି ଏକ ମାମଲା ରୁଜୁ କରିଛି। ରାଜସ୍ଥାନ ସିଆଇଡି ସହିତ ଓଡ଼ିଶା କ୍ରାଇମବ୍ରାଞ୍ଚ ଯୋଗାଯୋଗରେ ଥିବା ଏଡିଜି ଶ୍ରୀ ପଣ୍ଡା ସୂଚନା ଦେଇଛନ୍ତି।
